ཁྱེད་ཀྱི་ཉེ་འཁོར་དུ་ཡོད་པའི་དངོས་པོ་ཐམས་ཅད་ཤིན་ཏུ་ཕྲ་བའི་རྡུལ་ཕྲན་ཨེ་ཊོམ་ཞེས་པ་ལས་གྲུབ་ཡོད།ཁྱེད་ཀྱི་ལག་ཏུ་ཡོད་པའི་དེབ་འདི་དང་།དེའི་སྟེང་འབྲི་བྱེད་ཀྱི་སྣག་ཚ།སྡོད་སའི་རྐུབ་སྟེགས་སོགས་ཉེ་འཁོར་ན་ཡོད་པའི་ཅ་དངོས་མཐའ་དག་རྡུལ་ཕྲན་གྱིས་གྲུབ་པ་ཤ་སྟག་ཡིན།རྡུལ་ཕྲན་ལ་རིགས་མི་འདྲ་བ་དང་ཆེ་ཆུང་ཕྲན་བུ་མི་འདྲ་བ་ཡོད་ཀྱང་སྤྱི་ཡོངས་ཐོག་བོངས་ཚད་ཤིན་ཏུ་ཆུང་བས་ཁབ་ཀྱི་རྩེ་མོ་ཅིག་གི་སྟེང་དུའང་རྡུལ་ཕྲན་གྲངས་༦༠༠༠༠༠༠༠༠༠༠༠༠༠༠༠༠བརྒལ་བ་ཚོགས་ཡོད།འདི་ལྟ་བུའི་དངོས་གཟུགས་ཤིན་ཏུ་ཕྲ་བ་ཞིག་ང་ཚོའི་བློ་ངོར་འཆར་རྒྱུ་ཧ་ཅང་ཁག་པོ་ཡིན།གནའ་བོའི་གྷི་རིག་གི་མི་ཚོས་རྡུལ་ཕྲན་ལས་ཆུང་བའི་དངོས་པོ་ཞིག་ཡོང་མི་སྲིད་པར་ཡིད་ཆེས་བྱས་ནས་དེར་ཨེ་ཊོ་མོས྄་ཞེས་འབོད་པ་དང་དེ་ནི་ཆ་མེད་ཅེས་པའི་དོན་ཡིན།རྡུལ་ཕྲན་ནི་སྐབས་རེ་ཁེར་རྐྱང་དང་སྐབས་རེར་ཚོགས་པར་བྱས་ཏེ་གནས་པས་འདི་ལྟའི་རྡུལ་ཕྲན་གྱི་ཚོགས་པ་ལ་འདུས་རྡུལ་ཟེར་བ་དང་འདུས་རྡུལ་ཚོགས་པ་ལས་མཐོང་ཆོས་སུ་གྱུར་བའི་དངོས་གཟུགས་མཐའ་དག་གྲུབ་པ་ཡིན།རྡུལ་ཕྲན་ནི་ཤིན་ཏུ་ཕྲ་བའི་རྒྱུ་མཚན་གྱིས་ངེད་ཚོའི་མཐོང་ཆོས་ལས་འདས་པ་ཞིག་ཡིན་རུང་དེ་ལྟར་ཡོད་པ་དངོས་པོའི་ཁྱད་གཤིས་དང་རྩིས་ཀྱི་འགྲོ་ལུགས་ཀྱི་ཐོག་ནས་རྗེས་དཔག་བྱེད་ཐུབ་ཀྱི་ཡོད།ཤིན་ཏུ་ཕྲ་བའི་རྡུལ་ཕྲན་དེ་དག་ཚོགས་པ་ལས་ང་ཚོས་མཐོང་ཆོས་སུ་གྱུར་བའི་དངོས་གཟུགས་རྣམས་གྲུབ་པ་དང་།དེ་དག་གི་དབྱིབས་དང་ཆགས་བཀོད།བྱེད་ལས་བཅས་ཀྱི་ཐོག་ནས་སྲ་གཟུགས་དང་རླངས་གཟུགས།གཤེར་གཟུགས་སོགས་དབྱེ་བ་དང་སྡེ་ཚན་མང་དུ་ཕྱེས་ཡོད།དངོས་རྫས་གང་ཡང་རྡུལ་ཕྲན་རིགས་གཅིག་གམ་དུ་མ་གང་རུང་ལས་གྲུབ་པ་ཡིན།དངོས་གཟུགས་གང་ཡང་ཆུང་མཐར་ཐུག་པའི་རྡུལ་ཕྲ་མོ་ཞིག་གིས་གྲུབ་དགོས་པའི་བསམ་ཚུལ་དེ་དུས་སྔ་མོ་ཞིག་ནས་ཡོད་ནའང་ཡུན་རིང་བར་དེར་ཁུངས་སྐྱེལ་ཡི་བློ་འཕེར་བའི་བརྟག་ཐབས་ཤིག་རྙེད་མེད།